กมธ.มั่นใจ3แนวทางปฏิรูปการเงินประเทศลดเหลื่อมล้ำ
กมธ.ปฏิรูปศก.มั่นใจ 3แนวทางปฏิรูปการเงินลดความเหลื่อมล้ำ- วางฐานการพัฒนาที่สมดุล -สร้างอนาคต ของคนในชาติ
2 ส.ค. 2558

กมธ.ปฏิรูปศก.มั่นใจ 3แนวทางปฏิรูปการเงินลดความเหลื่อมล้ำ- วางฐานการพัฒนาที่สมดุล -สร้างอนาคต ของคนในชาติ 
เมื่อวันที่ 2 ส.ค.ที่รัฐสภา นายสมชัย ฤชุพันธุ์ ประธานคณะกรรมาธิการ (กมธ.) ปฏิรูปเศรษฐกิจ การเงินและการคลัง สภาปฏิรูปแห่งชาติ (สปช.) กล่าวว่าคณะกรรมาธิการฯได้นำเสนอวาระการปฏิรูปที่ 13 การปฏิรูปการเงินฐานรากและสหกรณ์ออมทรัพย์ (รอบ2) ซึ่งที่ประชุมสปช.มีมติเห็นชอบเมื่อวันที่ 29 ก.ค.2558 พร้อมส่งรายงานและร่างกฎหมายให้คณะรัฐมนตรี  (ครม.)พิจารณาต่อไป  โดยมี 3 ประเด็นหลักคือ 1. การปฏิรูปสหกรณ์ออมทรัพย์และเครดิตยูเนียน  2. แนวทางให้ความรู้ทางการเงินขั้นพื้นฐานแก่ประชาชน 3.การปฏิรูปการเงินฐานราก 
นายสมชัย กล่าวว่า ในประเด็นที่ 1 การปฏิรูปสหกรณ์ออมทรัพย์และเครดิตยูเนียน เป็นอีกประเด็นที่มีความสำคัญมาก เนื่องจากสหกรณ์ออมทรัพย์และเครดิตยูเนียนได้เป็นหลักสำคัญที่ช่วยส่งเสริมการรวมกลุ่มของสมาชิกในการดูแลซึ่งกันและกัน และช่วยให้บริการทางการเงินแก่สมาชิก 
อย่างไรก็ตามกลุ่มสหกรณ์ออมทรัพย์และเครดิตยูเนียนได้ขยายกิจการขึ้นอย่างรวดเร็ว และในช่วงที่ผ่านมาเริ่มมีบางแห่งที่เริ่มประสบปัญหาในการดำเนินการ จึงมีความจำเป็นต้องจัดตั้งองค์กรขึ้นมาเพื่อทำหน้าที่กำกับดูแล เพื่อยกระดับมาตรฐานและสร้างความมั่นคงยั่งยืนในการทำงาน ซึ่งจะช่วยให้สหกรณ์ออมทรัพย์และเครดิตยูเนียนเป็นที่พึ่งทางการเงินให้กับสมาชิกอย่างแท้จริง
สำหรับประเด็นที่ 2  แนวทางให้ความรู้ทางการเงินขั้นพื้นฐานแก่ประชาชน ถือว่ามีความสำคัญอย่างยิ่ง เพราะคนไทยจำนวนมากยังขาดความรู้ทางการเงิน และไม่สามารถบริหารการเงินส่วนบุคคลและครอบครัวได้ จึงมีความจำเป็นต้องส่งเสริมแนวทางการให้ความรู้ทางการเงินแก่ประชาชนอย่างครอบคลุมและทั่วถึงด้วยการกำหนดให้การให้ความรู้ทางการเงิน เป็นหนึ่งในยุทธศาสตร์ชาติที่ต้องดำเนินการ รวมทั้งจัดตั้ง “สถาบันส่งเสริมความรู้ทางการเงินแห่งชาติ” เพื่อเป็นหน่วยงานกลางในการวางยุทธศาสตร์ด้านนโยบายและดำเนินการอย่างสอดประสาน อันจะเป็นปัจจัยพื้นฐานสำคัญในการแก้ไขปัญหาทางการเงินต่าง ๆ ของประชาชนได้ทั้งทางตรงและทางอ้อม ซึ่งทั้ง 3 เรื่องจะเป็นการปฏิรูประบบการเงินของประเทศครั้งสำคัญที่จะเปลี่ยนชี้วัดของคนไทย 30 ล้านคน ที่จะลดความเหลื่อมล้ำนำไปสู่การวางรากฐานการพัฒนาที่สมดุล และสร้างอนาคตให้กับประเทศและประชาชนอย่างทั่วถึง
ด้าน นายกอบศักดิ์ ภูตระกูล กรรมาธิการ กล่าวเพิ่มเติมว่า  ในส่วนของประเด็นที่ 3 การปฏิรูปการเงินฐานราก จะช่วยยกระดับให้ประชาชนผู้มีรายได้น้อยทั้งในเมืองและชนบทในการเข้าถึงแหล่งการออมและแหล่งทุน ที่จะนำมาใช้ในการสร้างอาชีพ นำไปสู่การลดความเหลื่อมล้ำของประเทศ  
ส่วนร่างพ.ร.บ.การเงินระดับฐานราก พ.ศ...มีวัตถุประสงค์สำคัญที่จะจัดตั้ง คณะกรรมการพัฒนาระบบการเงิน ระดับฐานรากภายใต้กระทรวงการคลัง เพื่อจัดทำและขับเคลื่อนแผนแม่บทและกำหนดยุทธศาสตร์การพัฒนาระบบการเงินระดับฐานรากของประเทศ รวมทั้งสร้างโครงข่ายการเงินระดับฐานราก โดยยกระดับสถาบันการเงินชุมชนหรือกลุ่มออมทรัพย์ที่มีศักยภาพสูงเข้าสู่โครงข่าย โดยให้มีฐานะเป็นลูกข่ายที่เป็นนิติบุคคล รวมทั้งพัฒนายกระดับด้านมาตรฐานการบัญชี การบริหารความเสี่ยง และการพัฒนาศักยภาพบุคลากรของลูกข่าย ร่วมกับภาคี พร้อมทั้งจัดสรรผลกำไรจากโครงข่ายเข้าสู่กองทุนพัฒนาระบบการเงินระดับฐานราก เพื่อใช้ในการดำเนินการ เพื่อให้ไม่เป็นภาระต่อทางการ ตลอดจนสร้างกลไกการกำกับดูแลและความมั่นคงทางการเงินระยะยาวผ่านการตรวจสอบของแม่ข่าย
"การปฏิรูปทั้ง 3 ด้านนี้ คือ การปฏิรูประบบการเงินระดับฐานราก การปฏิรูปสหกรณ์ออมทรัพย์และเครดิตยูเนียน และแนวทางการให้ความรู้ทางการเงินขั้นพื้นฐานแก่ประชาชน จะเป็นการปฏิรูประบบการเงินของประเทศครั้งสำคัญที่จะเปลี่ยนชี้วัดของคนไทยนับ 30 ล้านคน ลดความเหลื่อมล้ำนำไปสู่การวางรากฐานการพัฒนาที่สมดุล และสร้างอนาคตให้กับประเทศและประชาชนอย่างทั่วถึง"นายกอบศักดิ์ กล่าว